D Ô V O D O V Á  S P R Á V A

B. Osobitná časť
K čl. I 

K § 1 
V nadväznosti na platnú právnu úpravu (zákon č. 150/2019 Z. z.) sa stanovuje predmet  návrhu zákona v oblasti prevencie a manažmentu introdukcie a šírenia inváznych nepôvodných druhov a súčasne sa rozširuje o novú problematiku manažmentu introdukcie nepôvodných druhov.  

K § 2 
V súvislosti s presunom problematiky regulácie introdukcie nepôvodných druhov do predkladaného návrhu zákona boli do návrhu zákona doplnené pojmy týkajúce sa tejto problematiky. Nariadenie EÚ zavádza pravidlá regulácie introdukcie a šírenia inváznych nepôvodných druhov vrátane zákazu uvádzania určitých výrobkov na trh, avšak nedefinuje pojem „uvádzanie na trh“. Z dôvodu zabezpečenia efektívnej implementácie tohto nariadenia na vnútroštátnej úrovni je preto v návrhu zákona pojem „uvádzanie na trh“ explicitne definovaný. V súlade s poznatkami z aplikačnej praxe sa na účely predkladaného návrhu zákona upravujú ďalšie základné pojmy týkajúce sa predaja, kúpy a používania inváznych nepôvodných druhov rovnako s cieľom efektívnejšej implementácie zákona. 
K § 3	
Stanovujú sa obmedzenia týkajúce sa výsadby a pestovania nepôvodných druhov rastlín a vypúšťania nepôvodných druhov živočíchov. Návrhom zákona sa v súlade s novou koncepciou regulácie introdukcie nepôvodných druhov zabezpečuje transpozícia časti smernice Rady 92/43/EHS, ktorá sa týka úmyselnej introdukcie nepôvodných druhov rastlín a živočíchov a je  zabezpečená zákonom č. 543/2002 Z. z. (§ 7 – Ochrana prirodzeného druhového zloženia ekosystémov). Na základe výsledku posúdenia rizika introdukcie MŽP SR ustanoví vykonávacím predpisom zoznam nepôvodných rastlín, ktoré bude možné vysádzať a pestovať za určitých podmienok; ďalej ustanoví zoznam nepôvodných živočíchov, ktoré bude možné bez podmienok alebo za určených podmienok vypúšťať do životného prostredia. Stanovuje sa tiež kompetencia pre MŽP SR zakázať dovoz a predaj nepôvodných druhov, ktoré vykazujú invázny potenciál a teda môžu predstavovať riziko pre životné prostredie. Tieto opatrenia zabezpečia, v súlade so smernicou Rady 92/43/EHS, že úmyselné zavádzanie akýchkoľvek druhov do voľnej prírody, ktoré nie sú pôvodné na ich území, je regulované tak, aby sa nepoškodili prirodzené biotopy v rámci ich prirodzeného osídlenia alebo divoká fauna a flóra a ak to bude potrebné, zakáže sa takéto zavádzanie. 
K § 4 
Upravuje sa oznamovacia povinnosť pre subjekty, ktoré budú vysádzať a pestovať nepôvodné druhy rastlín a vypúšťať nepôvodné druhy živočíchov, pre ktoré boli stanovené podmienky podľa § 3 ods. 2 a ods. 4 návrhu zákona.  

K § 5 
Upravuje sa mechanizmus posudzovania rizika introdukcie nepôvodných druhov. 

K § 6 
V nadväznosti na § 5 návrhu zákona sa upravuje postavenie, zloženie a úloha zboru expertov. 

K § 7 
V nadväznosti na nariadenie EÚ sa stanovujú základné pravidlá vo vzťahu k inváznym nepôvodným druhom. V súlade s platným právnym stavom nová právna úprava počíta s dvomi zoznamami, a to so zoznamom inváznych nepôvodných druhov vzbudzujúcich obavy Európskej únie a so zoznamom inváznych nepôvodných druhov vzbudzujúcich obavy Slovenskej republiky. Návrh zákona rozširuje platnú právnu úpravu o zákaz kŕmenia a tiež o zákaz predaja, kúpy, ponuky na predaj a ponuky na kúpu inváznych nepôvodných druhov, ktoré vyplývajú so zákazu držby ustanoveného nariadením EÚ.
Zoznam inváznych nepôvodných druhov vzbudzujúcich obavy Európskej únie bol vydaný vykonávacím nariadenie Komisie (EÚ) 2016/1141 z 13. júla 2016, ktorým sa prijíma zoznam inváznych nepôvodných druhov vzbudzujúcich obavy Únie podľa nariadenia Európskeho parlamentu a Rady (EÚ) č. 1143/2014 (Ú. v. EÚ L 189, 14.7.2016) v platnom znení. Zoznam inváznych nepôvodných druhov vzbudzujúcich obavy Slovenskej republiky bol vydaný nariadením vlády Slovenskej republiky č. 449/2019 Z. z., ktorým sa vydáva zoznam inváznych nepôvodných druhov vzbudzujúcich obavy Slovenskej republiky v znení nariadenia vlády Slovenskej republiky č. 396/2023 Z. z.

K § 8 
V súčasnosti platná právna úprava týkajúca sa odstraňovania inváznych nepôvodných druhov vrátane zodpovednosti vlastníka, správcu a užívateľa pozemku, užívateľa poľovného revíru a rybárskeho revíru a osôb vykonávajúcich hospodársky chov rýb za ich odstraňovanie zostáva v návrhu zákona zachovaná. Nad rámec doterajšej právnej úpravy sa ustanovuje kompetencia ministerstva určiť vykonávacím predpisom invázne nepôvodné druhy, ktorých odstraňovanie sa bude uskutočňovať osobou poverenou MŽP SR na náklady MŽP SR. Bude sa to týkať druhov, ktorých odstraňovanie si vyžaduje osobitné znalosti, zručnosti a vybavenie (napr. sršeň ázijský). Vzhľadom k osobitným schopnostiam a vlastnostiam  inváznych nepôvodných druhov odolávať ich odstraňovaniu je nevyhnutné určiť efektívne spôsoby ich odstraňovania. V súlade s platnou právnou úpravou návrh zákona splnomocňuje ministerstvo na vydanie vykonávacieho predpisu, ktorý ustanoví spôsoby odstraňovania inváznych nepôvodných druhov. Nad rámec doterajšej právnej úpravy sa ustanovuje kompetencia pre obce alebo poverené osoby odstraňovať invázne nepôvodné druhy rastlín na pozemkoch, ktoré nie sú v jej vlastníctve alebo správe. Podľa doterajšej právnej úpravy mala túto kompetenciu výlučne organizácia ochrany prírody. 

K § 9 
Nad rámec platnej právnej úpravy sa návrhom zákona navrhuje zriadenie osobitnej odbornej spôsobilosti na vykonávanie eradikácie inváznych nepôvodných druhov, ktoré MŽP SR ustanoví vykonávacím predpisom. Určujú sa podmienky získania odbornej spôsobilosti, obsah prípravy a skúšky. Určujú sa tiež podrobnosti o obsahu a vydaní osvedčenia a jeho odobratí a zániku. Na rozdiel od § 8 odsek 6 návrhu zákona pôjde výlučne o činnosti vykonávané za účelom zisku, pričom odstraňovanie inváznych nepôvodných druhov si bude vyžadovať osobitné znalosti a technické vybavenie. Súčasne nebude možné zabezpečiť odstránenie takýchto druhov ministerstvom z dôvodu nárastu populácie druhu a jeho rozšírenia. Uplatnenie tohto postupu sa predpokladá napr. v prípade druhu sršeň ázijský. 

K § 10 
V súlade s platnou právnou úpravou a nariadením EÚ sa upravuje vykonanie opatrení na rýchlu eradikáciu v prípade prvého alebo opakovaného výskytu inváznych nepôvodných druhov na území Slovenskej republiky alebo v jej časti, kde výskyt druhu zatiaľ nebol známy. Ide o uplatnenie náležitých opatrení v čase, keď invázny nepôvodný druh ešte nie je rozšírený a vykonanie týchto opatrení môže byť veľmi efektívne. Opatrenia na rýchlu eradikáciu podľa platnej právnej úpravy nariaďoval územne príslušný okresný úrad osobe, ktorá preukázateľne spôsobila uvoľnenie inváznych nepôvodných druhov do životného prostredia alebo ich šírenie. Ak táto osoba nevykonala nariadené opatrenia alebo ak vykonanie opatrení nebolo možné nariadiť, zabezpečil ich vykonanie príslušný okresný úrad prostredníctvom poverenej osoby. V rámci doterajšej aplikačnej praxe okresný úrad vždy zabezpečoval vykonanie opatrení prostredníctvom poverenej osoby. Podľa návrhu zákona bude rýchlu eradikáciu nariaďovať Slovenská inšpekcia životného prostredia osobe poverenej MŽP SR na vykonávanie rýchlej eradikácie, čím sa zjednoduší a urýchli celý proces, čo výrazne prispeje k vyššej efektivite a účinnosti rýchlej eradikácie. V súlade so zásadou „znečisťovateľ platí“, ak Slovenská inšpekcia životného prostredia zistí osobu, ktorá spôsobila uvoľnenie inváznych nepôvodných druhov do životného prostredia alebo ich šírenie v životnom prostredí, odstraňovanie sa uskutoční na náklady tejto osoby.   

K § 11 
V súlade s nariadením EÚ sa upravuje informačný systém zhromažďovania a zaznamenávania údajov o inváznych nepôvodných druhoch. Informačný systém o inváznych nepôvodných druhoch je informačným systémom verejnej správy. Navrhuje sa upraviť platné znenie tak, aby prevádzkovateľom informačného systému mohla byť poverená ktorákoľvek organizácia zriadená ministerstvom, čo umožní lepšiu flexibilitu jeho uplatňovania a efektívnejšie využitie kapacít organizácií v zriaďovateľskej pôsobnosti ministerstva. Správcom informačného systému bude ministerstvo. V súlade s platnou právnou úpravou sa tiež určuje okruh právnických osôb pre zber a zaznamenávanie údajov do informačného systému. Nad rámec platnej právnej úpravy a v súvislosti s presunom problematiky regulácie nepôvodných druhov do tohto zákona sa dáva kompetencia správcovi informačného systému na rozhodnutie o zbere údajov, zaznamenávanie a sprostredkovanie údajov a informácií priestorových údajov o miestach výskytu nepôvodných druhov a veľkosti ich populácií. 

K § 12 
V súlade s platnou právnou úpravou a nariadením EÚ sa upravuje problematika akčných plánov. Definujú sa dve kategórie akčných plánov, ktorými sú manažmentový akčný plán a akčný plán prienikových ciest. Na rozdiel od platnej právnej úpravy bude vypracovanie akčných plánov zabezpečovať ministerstvo alebo ním poverená právnická osoba v jeho pôsobnosti. Úpravou ustanovenia sa odstráni existujúca nejednoznačnosť a zabráni sa rozličným výkladom platného ustanovenia s prihliadnutím na § 14 písm. k) návrhu zákona. 

K § 13 až 20 
V súlade s platnou právnou úpravou sa určuje pôsobnosť jednotlivých orgánov štátnej správy a organizácií ochrany prírody a obcí na úseku riešenia problematiky nepôvodných druhov. Orgánmi štátnej správy v oblasti nepôvodných druhov sú ministerstvo a Slovenská inšpekcia životného prostredia. Štátnu správu v tejto oblasti v súlade s platnou právnou úpravou bude vykonávať aj Štátna veterinárna a potravinová správa, Ústredný kontrolný a skúšobný ústav poľnohospodársky a colné úrady, ktorým pôsobnosť na úseku úradných kontrol pri dovoze inváznych nepôvodných druhov vyplýva z čl. 15 nariadenia EÚ. Úradné kontroly budú vykonávané v súlade s osobitnými predpismi na úseku veterinárnej a rastlinolekárskej starostlivosti a colnými predpismi. Návrhom sa zosúlaďuje návrh zákona s platným znením zákona č. 543/2002 Z. z. v súvislosti so zriadením nových organizácií ochrany prírody a krajiny, správ národných parkov.

K § 21 až 24 
V súlade s platnou právnou úpravou sa ustanovujú práva a povinnosti, ako aj postup orgánov štátnej správy a ich zamestnancov v súvislosti s výkonom štátneho dozoru, ako aj v súvislosti so zaistením a zhabaním nepôvodných druhov a inváznych nepôvodných druhov. Súčasne sa upravuje správa nepôvodných druhov a inváznych nepôvodných druhov, ktoré budú vo vlastníctve štátu na základe rozhodnutia o ich zhabaní alebo prepadnutí do vlastníctva štátu a nakladanie s nimi. Správu takýchto jedincov budú vykonávať organizácie ochrany prírody zriadené ministerstvom, a to predovšetkým Národná zoologická záhrada Bojnice, ktorá je súčasne poverená správou takýchto jedincov. 

K § 25 a 26
V nadväznosti na ustanovenia návrhu zákona a ustanovenia nariadenia EÚ sa upravujú ustanovenia o sankciách za ich porušenie v rámci priestupkov a iných správnych deliktov. Súčasne sa upravujú aj podrobnosti o ukladaní pokút za nedodržanie ustanovení zákona a nariadenia Európskej únie. Na ukladanie sankcií colným úradom sa bude vzťahovať Colný zákon.

K § 27 
Špecifikujú sa konania, na ktoré sa nebudú vzťahovať ustanovenia Správneho poriadku. Súčasne sa určuje, že postup pri výkone úradných kontrol pri dovoze tovaru podľa čl. 15 nariadenia EÚ sa bude rovnako uplatňovať aj pri kontrole dodržiavania zákazov, ktoré vyplývajú zo zákona, a to v súlade s ustanovením čl. 10 ods. 1 a 12 ods. 1 nariadenia EÚ.  

K § 28 
V rámci prechodných ustanovení sa riešia prípady držby inváznych nepôvodných druhov živočíchov, ktorá je podľa nariadenia EÚ a zákona zakázaná. Držiteľom jedincov týchto druhov sa umožňuje v súlade s čl. 31 nariadenia EÚ odovzdať ich zariadeniu s držbou na zamedzenie šírenia a predísť tak ich úniku a rozšíreniu do voľnej prírody, pokiaľ majú v úmysle sa ich zbaviť. Súčasne sa riešia takéto prípady držby v zbierkach univerzít, múzeí a ústavov Slovenskej akadémie vied vo vzťahu k inváznym nepôvodným druhom rastlín a zoologickými záhradami, ktoré sú zaradené do zoznamu inváznych druhov vzbudzujúcich obavy Slovenskej republiky. V súlade s platnou právnou úpravou sa tiež rieši problematika nepôvodných druhov lesných drevín vysadených alebo rastúcich na lesných pozemkoch. Určuje sa platnosť všeobecne záväzných právnych predpisov, ktorými sa ustanovuje zoznam inváznych nepôvodných druhov vzbudzujúcich obavy Slovenskej republiky a spôsoby odstraňovania inváznych nepôvodných druhov. Špecifikuje sa zoznam nepôvodných druhov rastlín, ktoré je možné vysádzať a pestovať bez obmedzení a zoznam nepôvodných druhov živočíchov, ktoré je možné vypúšťať do životného prostredia bez obmedzení. Stanovuje sa spôsob ukončenia právoplatne neukončených konaní.   

K § 29 
V rámci zrušovacích ustanovení sa navrhuje zrušiť zákon č. 150/2019 Z. z. 

K § 30 
V prílohe sa uvádzajú právne záväzné akty Európskej únie, ktoré návrh zákona preberá.

K čl. II
V nadväznosti na úpravy navrhované v čl. I sa navrhuje aj úprava zákona č. 543/2002 Z. z., z ktorého sa vypúšťa problematika regulácie introdukcie nepôvodných druhov, ktorá je súčasťou navrhovaného zákona.    

K čl. III
Navrhuje sa novelizovať príslušné ustanovenia zákona č. 145/1995 Z. z. o správnych poplatkoch v znení neskorších predpisov v súvislosti s vydaním právneho predpisu. Upravuje sa výška správnych poplatkov. 

K čl. IV 
V súvislosti s novou úpravou kontroly introdukcie nepôvodných druhov sa navrhuje aj úprava zákona č. 326/2005 Z. z. o lesoch v znení neskorších predpisov.  Súčasne sa upravuje výnimka z podmienok ťažby pre invázne nepôvodné druhy drevín tak, aby tieto mohli byť ťažené bez toho, aby sa na ich ťažbu vzťahovali zásady vykonávania ťažby podľa zákona o lesoch.

K čl. V
Stanovuje sa dátum nadobudnutia účinnosti návrhu zákona na 1. júla 2027 rešpektujúc dostatočnú dĺžku legisvakančnej lehoty, s výnimkou článku IV, kde je účinnosť príslušných ustanovení stanovená na 1. júla 2031.   

